b'\n_START_ARTICLE_\nEtgar\n_START_SECTION_\nUpor Karantancev in konec Etgarjeve vladavine\n_START_PARAGRAPH_\nZelo verjetno je prav v njegovem \xc4\x8dasu pri\xc5\xa1lo do upora Ljudevita Posavskega, ki se mu je najkasneje leta 820 pridru\xc5\xbeil tudi del Karantancev, a so bili \xc5\xa1e tega leta pora\xc5\xbeeni in ponovno podvr\xc5\xbeeni frankovski oblasti. \xc4\x8ceprav v nekdanji Ljudevitovi kne\xc5\xbeevini Bolgari \xc5\xa1e leta 827 odstavljajo doma\xc4\x8de kneze, in \xc4\x8deprav je dokon\xc4\x8dna frankovska upravna reforma, ki je pometla z doma\xc4\x8dimi knezi na omo\xc4\x8dju Panonije in Vzhodnih Alp, bila izvedena \xc5\xa1ele leta 828 predvsem zaradi bolgarske nevarnosti, med zgodovinarji prevladuje mnenje, da so Karantanci svoje kneze in notranjo samostojnost zgubili okrog leta 820, in da je prav tedaj tuji grof Helmwin zamenjal odstavljenega kneza Etgarja. Na to sklepajo predvsem iz dveh posrednih dokazov. Kot prvo se po Ljudevitovem uporu Karantanci, Karniolci in Avari kot (notranje) samostojni narodi ne omenjajo ve\xc4\x8d, kot drugo pa se v sami Karantaniji \xc5\xbee leta 822 pojavi prvi zabele\xc5\xbeeni frankovski fevd. Tedaj je neki Bavarec z imenom Matheri Bri\xc5\xbeinskemu samostanu podaril posest med Tru\xc5\xa1njami (Trixen) in Grebinjem (Griffen). Pojavljajo se mnenja, da darovanje Bavarca Matherija \xc5\xa1e ne predstavlja padca rodovne kne\xc5\xbeevine, ampak pomeni \xc5\xa1ele pripravljanje terena za kasnej\xc5\xa1o uvedbo grofovske uprave. Kakorkoli \xc5\xbee- za\xc4\x8detek Helmwinove grofovske uprave in dokon\xc4\x8dno ukinitev doma\xc4\x8de kne\xc5\xbeevine lahko postavimo vsaj nekam v \xc4\x8das med leti 820 in 828. Zgodovinar \xc5\xa0avli Jo\xc5\xbeko pa je na osnovi tekstovne interpretacije zgodovinskih virov o menjavi karantanskih oblastnikov postavil kontroverzno trditev, da najstarej\xc5\xa1i zapisi omenjajo le nastop vojvod bavarskega rodu (duces Bagoarii), ne pa \xc5\xbee vojvod, ki so vladali Bavarcem (duces Bagoariorum), med tem ko delo Excerptum de Karentanis Helmwina in naslednike omenja kot vojvode Karantanije (duces Carentanorum)- po njegovem gre le za Bavarce, ki so se na osnovi dru\xc5\xbeinskih povezav s karantanskimi knezi oziroma vojvodi po dogodkih z Ljudevitom dokopali do karantanskega vojvodsko-kne\xc5\xbejega prestola.'